ÁLTALÁNOS INDOKLÁS

Martfű Város Önkormányzata Képviselő-testületének a szociális és gyermekvédelmi ellátásokról szóló önkormányzati rendeletének megalkotásához 

Martfű Város Képviselő-testületének a szociális és gyermekvédelmi ellátásokról szóló rendelete megalkotását a szociális igazgatásról és szociális ellátásokról szóló 1993. évi III. tv. / továbbiakban Szt./ 2014. január 01-től hatályos módosítása teszi szükségessé.
A Szt. 32. § (3) bekezdése szerint a települési önkormányzat képviselő-testülete rendeletben szabályozza a hatáskörébe tartozó pénzbeli ellátások megállapításának, kifizetésének, folyósításának, valamint ellenőrzésének szabályait. A jelenleg hatályos a gyermekvédelmi és szociális ellátásokról szóló 2/2012. (II. 10.) önkormányzati rendelet az alábbi pénzbeli ellátások nyújtásáról rendelkezik:
Rendkívüli gyermekvédelmi támogatás,
Szociális ösztöndíj,
Aktív korúak ellátása
Adósságkezelési szolgáltatás
Ápolási díj
Átmeneti segély
Temetési segély
A rendelet szabályozza továbbá a  közgyógyellátás megállapításának szabályait, valamint a köztemetés költségeinek megfizetése alóli mentességre való jogosultság feltételeit.

Az Szt. módosítása szerint egy önkormányzati segély váltja fel a rendkívüli gyermekvédelmi támogatást, az átmeneti segélyt és a temetési segélyt.

A jelenleg hatályos Szt. 45. § (1) bekezdése szerint a települési önkormányzat képviselő-testülete a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére a rendeletében meghatározottak szerint önkormányzati segélyt nyújt. 
A gyermekek védelméről és a gyámügyi igazgatásról szóló XXXI. törvény 18. § (2) bekezdése alapján a települési önkormányzat képviselő-testülete a rendeletében meghatározott módon és feltételek szerint a gyermek és fiatal felnőtt rászorultságára tekintettel pénzbeli támogatást állapíthat meg.

Az Szt 45. § (4) bekezdése szerint önkormányzati segélyben elsősorban azokat a személyeket indokolt részesíteni, akik önmaguk, illetve családjuk létfenntartásáról más módon nem tudnak gondoskodni vagy alkalmanként jelentkező, nem várt többletkiadások – így különösen betegséghez, halálesethez, elemi kár elhárításához, a válsághelyzetben lévő várandós anya gyermekének megtartásához, iskoláztatáshoz, a gyermek fogadásának előkészítéséhez, a nevelésbe vett gyermek családjával való kapcsolattartásához, a gyermek családba való visszakerülésének elősegítéséhez kapcsolódó kiadások – vagy a gyermek hátrányos helyzete miatt anyagi segítségre szorulnak.
Megemelkedett az ellátás megállapításánál figyelembe vett egy főre jutó jövedelemhatár,.
Az Szt. 45. §  (5) bekezdése szerint az önkormányzati segély esetén az ellátás megállapításánál figyelembe vehető, egy főre számított havi családi jövedelemhatárt az önkormányzat rendeletében úgy kell szabályozni, hogy az nem lehet alacsonyabb az öregségi nyugdíj mindenkori legkisebb összegének 130%-ánál.
A jelenleg hatályos önkormányzati rendelet átmeneti segély megállapításának feltételeként  a nyugdíjminimum (28.500) összegét határozta meg,, egyedülálló esetén pedig a nyugdíjminimum 150%-át (42.750). Az új önkormányzati segély megállapításának szabályozásánál már az új, a törvényben előírt jövedelemhatárt kell figyelembe venni.. 
További változás, hogy a méltányossági közgyógyellátás megállapításánál  a jegyző helyett a képviselő-testület a hatáskört gyakorló szerv.
A rendelettervezet nem tartalmazza a rendszeres szociális segély, a foglalkoztatást helyettesítő támogatás megállapításának feltételeként a lakókörnyezet rendezettségének vizsgálatát, melyet előírhat az önkormányzat. A jelenleg hatályos rendeletben az önkormányzat a megállapítás feltételeként előírta hogy a kérelmező a lakókörnyezete rendezettségének biztosítására vonatkozó feltételeket teljesítse. Az eddigi tapasztalat szerint az erre irányuló eljárás kapcsán  az elmúlt időszakban nem került megszűntetésre egyetlen ellátás sem. A vizsgálattal járó eljárás, mely helyszíni vizsgálattal jár, a más területen is  megnövekedett feladatok ellátása miatt jelentős  terhet rótt az ügyintézőre. Az Sztv. 2014. január 01. napjától hatályos módosítása az ügyintézési határidőt is érinti, az ügyintézési határidő az önkormányzati segély esetében 15 nap, egyéb esetekben 21 nap, a közgyógyellátás megállapításánál 8 nap. Az eddiginél rövidebb határidők betartását is nehezítené a lakókörnyezet vizsgálatával járó feladat ellátása.
 A rendelettervezet tartalmazza az önkormányzati segélyre vonatkozó szabályokat. A  jelenlegi átmeneti segélyre, temetési segélyre, és rendkívüli gyermekvédelmi támogatásra vonatkozó szabályokat összevontan alkalmazza, a Sztv. hatályos rendelkezéseinek figyelembe vételével.
A természetbeni támogatásként nyújtott önkormányzati segély felsorolt lehetőségek megvalósításához az Erzsébet utalványban történő juttatás és a tűzifa juttatás megvalósulása érdekében fel kell venni a kapcsolatot az utalványt kibocsátó céggel, illetve a tűzifát biztosító vállalkozóval. 
Az Önkormányzati segély havi rendszerességgel történő megállapítása azokon az élethelyzeteken segíthet ahol előreláthatóan az egyszeri támogatás nem jelent megoldást.

A rendelettervezetben nem változott a szociális ösztöndíjra, az aktív korúak ellátására, az adósságkezelési szolgáltatásra, az ápolási díjra, a köztemetésre, a közgyógyellátásra vonatkozó szabályozás.

Kérem a Képviselő-testületet a rendelettervezetről szóló előterjesztés megtárgyalására és a rendelettervezet elfogadására.


Részletes indokolás

Martfű város Önkormányzata Képviselő-testületének a szociális és gyermekvédelmi ellátásokról szóló önkormányzati rendelethez


A Rendelet 1. §-a, a hatályra vonatkozó rendelkezéseket tartalmazza  

A rendelet 2. §-a hatásköri szabályokat szabályozza.

A Rendelet 3. §-ban az ellátások igénybevételére vonatkozó szabályok kerültek megfogalmazásra.

A Rendelet 4. §-a pénzbeli önkormányzati segélyre vonatkozó jogosultsági feltételeket, megállapítására vonatkozó szabályokat tartalmaz.
A Rendelet 5. §-a a természetbeni önkormányzati segélyre vonatkozó  teljesítési lehetőségeket fogalmazza meg. 

A Rendelet 6. – 7.§-a a szociális ösztöndíj jogosultsági feltételeit, a támogatás mértékét, megállapításának szabályait tartalmazza.

A Rendelet 8.-9.-10. §-a az aktív korúak ellátásával kapcsolatos együttműködési szabályokat rögzíti.

A Rendelet 11. §-a a az aktív korúak ellátásának megszüntetési szabályát fogalmazza meg.
A Rendelet 12.-13.-14. §-a az adósságkezelési támogatás megállapításának szabályait tartalmazza

A Rendelet 15.-16. §-a az adósságkezelési tanácsadás feladatait és szabályait tartalmazza.

A Rendelet 17.-18.-19. §-a a méltányossági ápolási díj megállapításának szabályait fogalmazza meg.

A Rendelet 20. §-a a Köztemetés költségeinek megtérítése alóli mentesség  feltételeit tartalmazza. 

A Rendelet 21. §-a a méltányossági közgyógyellátásra jogosultság feltételeit rögzíti

A Rendelet 22. §-a a hatályba léptető és hatályon kívül helyező rendelkezéseket  tartalmazza. 

A Rendelet a23. §-a a folyamatban lévő ügyekre vonatkozó alkalmazást tartalmazza.


Előzetes hatásvizsgálat

 Martfű Város Önkormányzata Képviselő-testületének a szociális és gyermekvédelmi ellátásokról szóló önkormányzati rendelethez

Társadalmi, gazdasági, költségvetési hatása:

A rendeletalkotással a szociálisan rászorult személyek, családok segélyezése egyszerűbbé válik.
A költségvetésben a segélyezésre biztosított előirányzat meghatározásnál az előző évek segélyeire biztosított összeget kell alapul venni.

Környezeti, egészségi hatása: 

Környezeti hatása nincs, az egészségi hatás abban mutatható ki,  hogy az önkormányzati segély megállapításával a kérelmező egészségi állapotának javítható.

Adminisztratív terheket befolyásoló hatása:

A rendeletmódosítás jelentős adminisztratív terhet nem ró az ügyintézőkre, a törvényben meghatározott ügyintézési határidő betartására ügyelniük kell. 

A rendelet megalkotásának szükségessége, a jogalkotás elmaradásának várható következményei:

Az Szt. előírja a képviselő-testület rendeletalkotási kötelezettségét.

A rendelet alkalmazásához szükséges személyi, szervezeti, tárgyi és pénzügyi feltételek:

A személyi, szervezeti, tárgyi és pénzügyi feltételek biztosítottak.

